text: মেজর রফিকুল ইসলাম বীর উত্তম এমপি'র জন্মদিন পালন | Priyo Chandpur
  Home / ইলিশের বাড়ি চাঁদপুর / মেজর রফিকুল ইসলাম বীর উত্তম এমপি'র জন্মদিন পালন
  September 13, 2021 ইলিশের বাড়ি চাঁদপুর
  নিজস্ব প্রতিনিধি : আজ ১৩ সেপ্টেম্বর সোমবার মেজর(অবঃ) রফিকুল ইসলাম বীরউত্তম এমপি'র ৭৯তম জন্মদিন। তাঁর জন্মদিন উপলক্ষে চাঁদপুরের শাহরাস্তি উপজেলা আওয়ামী লীগের উদ্যোগে উপজেলা অডিটোরিয়াম মিলনাতনে এক অনুষ্ঠানের আয়োজন করেন। উক্ত অনুষ্ঠানে কেক কাটা ও আলোচনা সভা অনুষ্ঠিত হয়।
  আলোচনা সভায় সভাপতিত্ব করেন শাহরাস্তি উপজেলা আওয়ামী লীগের ভারপ্রাপ্ত সভাপতি মোস্তফা কামাল মজুমদার। উক্ত অনুষ্ঠান সঞ্চালনা করেন শাহরাস্তি উপজেলা আওয়ামী লীগের সাংগঠনিক সম্পাদক জাহাঙ্গীর মোঃ আদেল। অনুষ্ঠানে শাহরাস্তি উপজেলা আওয়ামী লীগের সাধারণ সম্পাদক কামরুজ্জামান মিন্টু সহ আওয়ামী লীগের বিভিন্ন পর্যায়ের নেতা-কর্মীগন উপস্থিত ছিলেন।
  উল্লেখ্য, বাংলাদেশের মহান স্বাধীনতাযুদ্ধের তিনি ১ নং সেক্টরের সেক্টর কমান্ডার, বাংলা একাডেমির পুরস্কার প্রাপ্ত, সাবেক তত্ত্বাবধায়ক সরকারের উপদেষ্টা, সাবেক সফল স্বরাষ্ট্রমন্ত্রী, নৌ-পরিবহন মন্ত্রনালয়ের স্থায়ী কমিটির সভাপতি এবং ২৬৪ চাঁদপুর (শাহরাস্তি-হাজীগঞ্জ) ৫ আসনের চারবারের সাংসদ।
  জন্মদিন উপলক্ষে তাঁকে বিনম্র শ্রদ্ধা ও সালাম জানিয়েছেন তাঁর নির্বাচনী এলাকা শাহরাস্তি উপজেলার আওয়ামী লীগ, ছাত্রলীগ, ভ্রাত্রীপ্রতিম সকল সংগঠনের নেতা-কর্মী সহ শাহরাস্তি উপজেলার সাধারণ জনগন বাংলাদেশের স্বাধীনতাযুদ্ধে তাঁর অবদানের কথা এদেশের ইতিহাসে স্বর্ণাক্ষরে লেখা থাকবে।
  উল্লেখ্য, ১৩ সেপ্টেম্বর ২০২১খ্রি: তাঁর ৭৯তম জন্মদিন। তিনি চাঁদপুরের শাহারাস্তি উপজেলার নাওড়া গ্রামের এক সম্ভ্রান্ত মুসলিম পরিবারে ১৯৪৩ সালের ১৩ সেপ্টেম্বর জন্মগ্রহন করেন। তাঁর পিতার নাম মরহুম আশরাফ উল্লাহ এবং মায়ের নাম রহিমা বেগম। মহান মুক্তিযুদ্ধের জীবন্ত কিংবদন্তি। মানবতার মূর্ত প্রতীক। মহান জাতীয় সংসদের ৪বারের নির্বাচিত সংসদ সদস্য। সাবেক সফল স্বরাষ্টমন্ত্রী। সুলেখক। বাংলা একাডেমি পুরস্কার প্রাপ্ত। মাননীয় প্রধানমন্ত্রী জননেত্রী শেখ হাসিনার একান্ত আস্থাভাজন। হাজিগঞ্জ-শাহারাস্তির উন্নয়নের রোলমডেল।
  আমরা আপনার সুস্বাস্থ্য ও দীর্ঘায়ু কামনা করি।শুভ জন্মদিনে আপনাকে জানাই বিনম্র শ্রদ্ধা,অকৃত্রিম ভালোবাসা ও ফুলেল শুভেচ্ছা।
  প্রাপ্তি : মেজর (অবঃ) রফিকুল ইসলাম বীর উত্তম এমপি, মুক্তিযুদ্ধভিত্তিক সাহিত্যে বাংলা একাডেমি পুরস্কারে ভূষিত হয়েছেন।
  জানা যায়, মহান মুক্তিযুদ্ধের ইতিহাস নিয়ে মেজর (অবঃ) রফিকুল ইসলাম বীর উত্তম এমপির রচিত 'এ টেল অব মিলিয়নস্' বইটি ১৯৭৪ সালে এবং বইটির বাংলা অনুবাদ 'লক্ষ প্রাণের বিনিময়ে' ১৯৮১ সালে প্রকাশিত হয়। মুক্তিযুদ্ধের সময়কার করুণ ও বেদনাময় কাহিনী নিয়ে রচিত তাঁর আরেকটি বই 'মুক্তির সোপানতলে' প্রকাশিত হয় ২০০১ সালের জুলাই মাসে। এ দুটি বই ছাড়াও আন্তর্জাতিক ও জাতীয় পত্রিকায় মুক্তিযুদ্ধের উপর বহু নিবন্ধ লিখেছেন মুক্তিযুদ্ধের ১নং সেক্টরের এ কমান্ডার। এছাড়াও তিনি দেশ-বিদেশের বহু টেলিভিশনে মুক্তিযুদ্ধের উপর সাক্ষাৎকারে অংশ নিয়েছেন।
  জীবনী : ১৯৪৩ সালের সেপ্টেম্বর মাসের ১৩ সেপ্টেম্বর চাঁদপুর জেলার শাহরাস্তি উপজেলার নাওড়া গ্রামে জনাব রফিকুল ইসলাম জন্মগ্রহণ করেন। তাঁর পিতা মরহুম আশরাফ উল্লাহ ঢাকা জেলার ডিস্ট্রিক্ট অ্যাডুকেশন অফিসার ছিলেন। তিন ভাই ও ছয় বোনের মধ্যে রফিকুল ইসলাম পিতা মাতার জ্যেষ্ঠ সন্তান। তাঁর স্ত্রী চট্টগ্রামের আনোয়ারা থানার এক সম্ভ্রান্ত মুসলিম পরিবারের কন্যা। তাঁদের এক ছেলে ও এক মেয়ে আছে।
  রফিকুল ইসলাম নিজ গ্রামের নাওড়া স্কুল, পিরোজপুরের ভান্ডরিয়া, গোপালগঞ্জ মডেল স্কুল, শরীয়তপুরের পালং, কুমিল্লার চান্দিনা ও ব্রাহ্মণবাড়িয়ায় লেখাপড়া করেন এবং ১৯৫১ সালে ব্রাহ্মণবাড়িয়া অন্নদা মডেল হাইস্কুল হতে প্রথম বিভাগে মেট্রিক পাস করেন। পরে কুমিল্লা ভিক্টোরিয়া কলেজ হতে আইএসসি পাস করার পর ঢাকা বিশ্ববিদ্যালয়ে অর্থনীতিতে অনার্স পড়াশোনা করেন।
  ১৯৬২ সালে ঢাকা বিশ্ববিদ্যালয়ে অধ্যয়নরত অবস্থাতেই তৎকালীন পাকিস্তানের প্রেসিডেন্ট আইয়ুব খানের বিরুদ্ধে ছাত্র আন্দোলনে প্রত্যক্ষ অংশগ্রহণ করেছিলেন। বিশ্ববিদ্যালয়ে অধ্যয়নকালে তিনি 'ইউপিপি' সংবাদ সংস্থায় সাংবাদিকতা করেন।
  ১৯৬৩ সালে তিনি পাকিস্তান আর্মিতে যোগ দেন এবং ১৯৬৫ সালে পাকিস্তান আর্মির ইঞ্জিনিয়ারিং কোরে কমিশন লাভ করেন। পরবর্তীতে তাঁকে আর্টিলারী কোরে নেয়া হয়।
  ১৯৬৮ সালে তিনি লাহোর ক্যান্টনমেন্ট থেকে তাঁর ইউনিট ২৪ ফিল্ড রেজিমেন্ট (আর্টিলারী)সহ যশোহর ক্যান্টনমেন্ট আসেন এবং রেজিমেন্টের অ্যাডকুট্যান্ট-এর দায়িত্ব পালন করেন। পরে ডেপুটেশনে দিনাজপুরে ৮ উইং ইপিআর-এর অ্যাসিস্ট্যান্স উইং কমান্ডারের দায়িত্ব পালন করেন। ১৯৭০ সালের প্রথমদিকে তিনি ইস্ট পাকিস্তান রাইফেলস্-এর চট্টগ্রামস্থ হেডকোয়ার্টারে অ্যাডজুট্যান্ট পদে যোগ দেন।
  ১৯৭১ সালের ২৫ মার্চ রাত ৮:৪০ মিনিটে তিনি তাঁর অধীনস্থ ইপিআর-এর বাঙালি সৈনিক ও জেসিওদের নিয়ে পাকিস্তানীদের বিরুদ্ধে সশস্ত্র যুদ্ধে ঝাঁপিয়ে পড়েন এবং রাত ১১টা ৩০ মিনিটে সমগ্র চট্টগ্রাম শহর দখলে আনতে সক্ষম হন।
  স্বাধীনতাযুদ্ধে তিনি ১নং সেক্টরের সেক্টর কমান্ডার ছিলেন। ৫টি সাব-সেক্টর নিয়ে গঠিত ১নং সেক্টরটি চট্টগ্রাম, কক্সবাজার, পার্বত্য চট্টগ্রাম ও নোয়াখালী জেলার অংশ নিয়ে গঠিত ছিলো। মুক্তিযুদ্ধে সাহসিকতা ও বীরত্বের জন্যে আরো অনেকের সাথে তাঁকে জীবিত ব্যক্তিবর্গের মধ্যে সর্বোচ্চ সম্মান 'বীর উত্তম' খেতাবে ভূষিত করা হয়।
  ১৯৭২ সালের ২৯ এপ্রিল সেনাবাহিনী অবসর নিয়ে চট্টগ্রামে সে সময়কার বহুল প্রচারিত ইংরেজি দৈনিক 'দি পিপলস ভিউ'-র সহযোগী সম্পাদক হিসেবে কাজ করেন। ১৯৭৭ সালে তিনি ঢাকা ওয়াসার চেয়ারম্যান নিযুক্ত হন এবং ১৯৮১ সালের অক্টোবর পর্যন্ত এ পদে অধিষ্ঠিত ছিলেন। পরবর্তীতে তিনি হ্যান্ডলুম বোর্ডের চেয়ারম্যান এবং তারপরে বি.আই.ডব্লিউ.টি.সি.'র চেয়ারম্যান হিসেবে ১৯৯০ সালের নভেম্বর পর্যন্ত দায়িত্ব পালন করেন।
  ১৯৯০ সালের ডিসেম্বরে বাংলাদেশের প্রথম নিরপেক্ষ তত্ত্বাবধায়ক সরকারের রাষ্ট্রপতির উপদেষ্টা হিসেবে নৌ-পরিবহন মন্ত্রণালয় এবং বেসামরিক বিমান পরিবহন ও পর্যটন মন্ত্রণালয়-এ দুটি মন্ত্রণালয়ের দায়িত্ব পালন করেন। ১৯৯৬ সালে তিনি চাঁদপুর জেলার হাজীগঞ্জ-শাহরাস্তি নির্বাচনী এলাকা ২৬৪-চাঁদপুর-৫ হতে সংসদ সদস্য নির্বাচিত হন এবং ওই বছরের ২৩ জুন হতে ১৯৯৯ সালের ১১ মার্চ পর্যন্ত গণপ্রজাতন্ত্রী বাংলাদেশ সরকারের স্বরাষ্ট্রমন্ত্রী হিসেবে দায়িত্ব পালন করেন।
  ১৯৮১ সালে তিনি 'ম্যানেজমেন্ট ডেভেলপমেন্ট'-এ মার্কিন যুক্তরাষ্ট্রের খ্যাতনামা শিক্ষা প্রতিষ্ঠান 'হার্ভাড বিজনেস স্কুলে সিনিয়র ম্যানেজমেন্ট প্রোগ্রামে অধ্যয়ন করেন।
  ২০০৮ থেকে শুরু করে ২০১৪ ও ২০১৮ সালের ডিসেম্বরে অনুষ্ঠিত জাতীয় সংসদ নির্বাচনে অংশগ্রহণ করে ৪র্থ বারের মতো চাঁদপুর জেলার হাজীগঞ্জ-শাহরাস্তি নির্বাচনী এলাকা-২৬৪ হতে সংসদ সদস্য নির্বাচিত হন।
  বর্তমানে তিনি নৌ পরিবহন মন্ত্রণালয় সংসদীয় স্থায়ী কমিটির সভাপতি ও পরিকল্পনা মন্ত্রণালয় সংসদীয় স্থায়ী কমিটির সদস্য হিসেবে দায়িত্ব পালন করছেন।